Foto's: Betogers steek brandweerstasie aan die brand | Maroela Media
Foto: ANA via die Kaapse metroraad.
Betogers het Woensdagaand die brandweerstasie in Gugulethu buite Kaapstad aan die brand gesteek.
Theo Layne, woordvoerder van die Kaapse brandweer, het gesê die gebou is ontruim, maar brandbestryders moes in die oefeningsterrein bly totdat metropolisiebeamptes en ander wetstoepassers opgedaag het om die betogers uiteen te jaag.
Layne het gesê brandbestryders van Mitchells Plain se brandweerstasie het op die brand reageer, maar kon nie by die stasie uitkom nie omdat betogers die pad met brandende buitebande afgesper het. Die brandbestryders moes noodgedwonge 'n lang ompad ry.
JP Smith, burgemeesterskomiteelid vir veiligheid, sekuriteit en maatskaplike dienste, het Donderdag gesê die voorval het omstreeks 04:30 plaasgevind.
"Die voorkant van die stasie het erg skade gely, waaronder die deel waar brande dopgehou word, die deure vir die brandweerwaens asook die ingangsveiligheidshek," het Layne gesê.
Munisipale kantore aan die agterkant van die stasie is ook aan die brand gesteek en een van die kantoorafdelings het volgens Layne erg skade gely.
In 'n ander voorval is vier motors en 'n winkel asook 'n elektrisiteitsdepot naby Gugulethu ook aan die brand gesteek.
Niemand is tydens die voorvalle beseer nie.
Volgens Smith sal dit dae neem om die omvang van die skade te bepaal, maar dit kan waarskynlik tot R1 miljoen bedra. "Dié geld sal nou by 'n ander gemeenskapsprojek geneem moet word aangesien die herstel van die brandweerstasie 'n prioriteit is," het hy gesê.
Brandbestryders in Khayelitsha is gewaarsku dat hulle dalk die gebou sal moet ontruim te midde van dreigemente dat betogers van plan is om daardie stasie ook te teiken.
Volgens Smith was die voorval uiters traumaties vir die nege brandbestryders aan diens tydens die voorval. Die stad het egter vir hulle traumaberading beskikbaar gestel.
Die stasie bly gesluit tot verdere kennisgewing.
Volgens Smith sal brandbestryders van Mitchells Plain nou ontplooi word vir brande in die Gugulethu-gebied. "Die optrede van 'n paar mense sal dus die lewe van duisende in gedrang plaas aangesien daar nou 'n vertraging sal wees in die uitroeptyd vir brande in Gugulethu."
Steeds stilte van land se regering. Laat mens dink.
Die poliesie word beroof en die brandweer word gebrand…. This is Africa… Die plek waar jy net een hand het en jy kap dit af ook nog.
Ek is nie snaaks nie, ek voorspel groot marakas
Die ANC moet met hul mense praat as dit so aan gaan is daar niks meer oor nie …….
Maak die stasie toe en stuur die brandweer manne na ander stasis toe.Laat die betogers hu eie brande blus.As een van hul eie huise afbrand sal hul groot miskien leer.